Μάρκος Κυπριανού

Ο Μάρκος Κυπριανού είναι Ελληνοκύπριος πολιτικός. Διετέλεσε Ευρωπαίος Επίτροπος Οικονομικών, Ευρωπαίος Επίτροπος Υγείας, Υπουργός Οικονομικών και Υπουργός Εξωτερικών και βουλευτής στην Εκλογική Περιφέρεια Λευκωσίας εκλεγμένος με το ΔΗΚΟ.

 Ο Μάρκος Κυπριανού γεννήθηκε στη Λεμεσό (κλινική Μάριου Τριτοφτίδη) στις 22 Ιανουαρίου 1960. Πατέρας του ήταν ο Σπύρος Κυπριανού, πρώην πρόεδρος της Κυπριακής Δημοκρατίας. Λόγω της υπουργοποίησης του πατέρα του, μετακόμισαν στη Λευκωσία, στη συνοικία του Αγίου Ανδρέα, όπου και έζησε τα παιδικά του χρόνια.Ομιλεί, πέρα από την ελληνική, την αγγλική και τη γαλλική γλώσσα. Σπούδασε νομική στο Εθνικό και Καποδιστριακό Πανεπιστήμιο Αθηνών. Συνέχισε με μεταπτυχιακές σπουδές (LL.M.) στο διεθνές δίκαιο και στο φορολογικό δίκαιο στο Κολλέγιο Τρίνιτι του Πανεπιστημίου Κέιμπριτζ και με μεταπτυχιακές σπουδές στο δίκαιο επιχειρήσεων στο Πανεπιστήμιο Χάρβαρντ. Από το 1985 έως το 2003 εργαζόταν ως δικηγόρος. Κατά τη διάρκεια των σπουδών του ήταν μέλος της φοιτητικής οργάνωσης Αναγέννηση. Ήταν ιδρυτικό μέλος της Νεολαίας του Δημοκρατικού Κόμματος (ΝΕΔΗΚ). Διετέλεσε πρόεδρος της Επαρχιακής Επιτροπής ΝΕΔΗΚ Λευκωσίας (1985), γραμματέας διεθνών σχέσεων στη Γενική Γραμματεία της ΝΕΔΗΚ (1986), γενικός γραμματέας (1989) και πρόεδρός της οργάνωσης (1993-1997).Το 1986 έγινε μέλος της Κεντρικής Επιτροπής του ΔΗΚΟ και το 1990 μέλος της Πολιτικής Επιτροπής του κόμματος. Την περίοδο 1993-1998 ήταν μέλος του Εκτελεστικού Γραφείου του ΔΗΚΟ.Στις Δημοτικές εκλογές του 1986 εκλέχθηκε δημοτικός σύμβουλος στον Δήμο Λευκωσίας με το ΔΗΚΟ.Στις βουλευτικές εκλογές του 1991 εκλέχτηκε βουλευτής στην Εκλογική Περιφέρεια Λευκωσίας με το ΔΗΚΟ για την ΣΤ΄ Κοινοβουλευτική Περίοδο. Επανεξελέγη στις βουλευτικές εκλογές του 1996 για την Ζ΄ Κοινοβουλευτική Περίοδο και στις βουλευτικές εκλογές του 2001 για την Η΄ Κοινοβουλευτική Περίοδο. Ως βουλευτής διετέλεσε αναπληρωτής κοινοβουλευτικός εκπρόσωπος του ΔΗΚΟ από το Μάιο του 1996 έως το Φεβρουάριο του 2001 και κοινοβουλευτικός εκπρόσωπος του κόμματος από το Φεβρουάριο του 2001 έως το Μάιο του 2001. Επιπλέον, διετέλεσε μέλος της Επιτροπής Επιλογής, πρόεδρος της Κοινοβουλευτικής Επιτροπής Ακριτικών Περιοχών, πρόεδρος της Κοινοβουλευτικής Επιτροπής Οικονομικών και Προϋπολογισμού, αναπληρωτής πρόεδρος της Κοινοβουλευτικής Επιτροπής Εξωτερικών και Ευρωπαϊκών Υποθέσεων και μέλος της Κοινοβουλευτικής Επιτροπής Νομικών. Ακόμη, διετέλεσε αρχηγός της αντιπροσωπίας της Βουλής στην Κοινοβουλευτική Συνέλευση του Οργανισμού για την Ασφάλεια και τη Συνεργασία στην Ευρώπη. Επιπρόσθετα, ήταν μέλος της αντιπροσωπίας της Βουλής στον Κοινοπολιτειακό Κοινοβουλευτικό Σύνδεσμο και ένας εκ των τριών αντιπροέδρων της Εκτελεστικής Επιτροπής του Κυπριακού Κλάδου στον ίδιο οργανισμό.Την 1η Μαρτίου 2003 διορίστηκε Υπουργός Οικονομικών στην Κυβέρνηση Τάσσου Παπαδόπουλου, θέση στην οποία παρέμεινε έως τον Μάιο του 2004.Την 1η Μαΐου 2004 η Κύπρος εντάχθηκε στην Ευρωπαϊκή Ένωση και ο Μάρκος Κυπριανού διορίστηκε ως Ευρωπαίος Επίτροπος για τον Οικονομικό Προγραμματισμό και τον Προϋπολογισμό, όντας ο πρώτος Ευρωπαίος Επίτροπος της Κύπρου. Τον Νοέμβριο του 2004 ανέλαβε Ευρωπαίος Επίτροπος Υγείας, θέση στην οποία παρέμεινε έως τον Μάρτιο του 2008.Ως Ευρωπαίος Επίτροπος Υγείας, μια από τις πολιτικές που προώθησε ήταν η τοποθέτηση προειδοποιήσεων πάνω στα πακέτα τσιγάρων, ενώ η Ευρωπαϊκή Επιτροπή κινείτο προς την τοποθέτηση εικονικών προειδοποιήσεων. Επιπλέον, πρότεινε την ολοκληρωτική απαγόρευση του καπνίσματος σε δημόσιους χώρους, αφού το μέτρο εφαρμοζόταν ήδη σε κάποιες χώρες. Το Μάιο του 2007 εξέδωσε έγγραφο για την αντιμετώπιση της έλλειψης δωρεάς οργάνων στην Ευρωπαϊκή Ένωση. Το σχέδιο προέβλεπε μέτρα προώθησης, ειδικά εκπαιδευμένο ιατρικό προσωπικό και Ευρωπαϊκή κάρτα δωρεών οργάνων.Την 1η Μαρτίου 2008 διορίστηκε Υπουργός Εξωτερικών στην κυβέρνηση Δημήτρη Χριστόφια. Παραιτήθηκε για λόγους πολιτικής ευθιξίας στις 19 Ιουλίου 2011 μετά την Έκρηξη στη ναυτική βάση «Ευάγγελος Φλωράκης». Σε δίκη που ακολούθησε σχετικά με την έκρηξη, ο Μάρκος Κυπριανού κρίθηκε αθώος.Την περίοδο 2014-2018 διετέλεσε αναπληρωτής πρόεδρος του ΔΗΚΟ. Διετέλεσε μέλος της Επαρχιακής Επιτροπής και της Κεντρικής Επιτροπής του προγράμματος Αθλητισμός Για Όλους του Κυπριακού Οργανισμού Αθλητισμού και της Κυπριακής Επιτροπής του Ευρωπαϊκού Ιδρύματος Πολιτισμού. «50 χρόνια κυπριακού κοινοβουλίου» (PDF). Βουλή των Αντιπροσώπων (Κύπρος). σελ. 124. Αρχειοθετήθηκε από το πρωτότυπο (PDF) στις 4 Ιουλίου 2019. Ανακτήθηκε στις 4 Ιουλίου 2019. «ΜΑΡΚΟΣ ΚΥΠΡΙΑΝΟΥ Υπουργός Εξωτερικών - Βιογραφικό Σημείωμα». Υπουργείο Εξωτερικών. Αρχειοθετήθηκε από το πρωτότυπο στις 12 Ιουλίου 2016. Ανακτήθηκε στις 12 Ιουλίου 2016. «ΚΥΠΡΙΑΝΟΥ ΣΠ. ΜΑΡΚΟΣ». Βουλή των Αντιπροσώπων (Κύπρος). Αρχειοθετήθηκε από το πρωτότυπο στις 25 Οκτωβρίου 2003. Ανακτήθηκε στις 25 Οκτωβρίου 2003. «Ο συναινετικός Μάρκος Κυπριανού». Ο συναινετικός Μάρκος Κυπριανού. Η Σημερινή. 6 Μαΐου 2017. Αρχειοθετήθηκε από το πρωτότυπο στις 25 Ιουλίου 2019. Ανακτήθηκε στις 25 Ιουλίου 2019. «EUROPA - EU-commissaris - Markos Kyprianou». ec.europa.eu. Ευρωπαϊκή Επιτροπή. Αρχειοθετήθηκε από το πρωτότυπο στις 25 Ιουλίου 2019. Ανακτήθηκε στις 25 Ιουλίου 2019.